Il-kummiedja tar-Referendum tal-Kaċċa reġa kixef il-qsim kbir li hemm fis-soċjeta Matlija li ħadd donnu ma jrid jaffaċċja. Kull ma trid hu li tħares lejn il-mappa ta' kif ivvutaw in-nies biex tara biċ-ċar il-qasma bejn Tramuntana u Nofsinhar, qasma li ħafna drabi tinjora għal kollox lil Għawdex, u li qed inħallsu l-prezz tagħha llum. Iżda f'dan kollu hawn magna kulturali kumplessa ħafna li qas jien ma jien ċert li nista' nispjega b'mod tajjeb f'dan il-blog. Iżda ħa nipprova, għaliex hemm bżonn li nitkellmu fuq dawn l-affarjiet irridu jew ma rridux. Jien ivvutajt 'Le'. M'għandix problema ngħidha publikament. Personalment insib l-idea li tispara għall-gost mhux aċċettabli, u li tispara fuq l-għasafar huma u jpassu biex ibejjtu xi ħaġa insensata. Fl-aħħar mill-aħħar il-kaċċaturi stess huma dawk li qed jeqirdu d-delizzju tagħhom bil-kaċċa bla rażan. Iżda din il-kitba mhux dwar il-kaċċa...din hi kitba dwar dik il-qasma kerha ġewwa s-soċjeta Maltija li dan ir-referendum kixef b'mod tant ovvju. Ħabib tiegħi qalli li dan ir-Referendum kien forma ta' 'Rewwixta tal-Bdiewa'. Jien kieku mmur pass ieħor...din inbidlet fi gwerra kulturali. Huwa forsi ridikolu li nitkellmu fuq affarjiet bħal dawn f'post ċkejken bħal Malta, iżda dik il-qasma hi hemm. Diġa li tuża kliem bħal 'bdiewa' tinbidel faċilment f'insult f'idejn in-nies aktar 'affluwenti' tat-Tramuntana, biex ma nsemmux it-tabu li għad għandna fil-konfront t'Għawdex. Dawn huma tikketti li qegħdin hemm għal kulħadd biex jara, iżda nagħżlu li ninjorawhom. Kemm minna qatt semgħu lis-Slimiżi (li llum tinkludi ż-żona kollha minn tas-Sliema sas-Swieqi) jirreferu għan-nies ta' Nofsinhar bħala 'slavaġ', u dawn l-istess nies jirreferu għas-Slimiżi bħala 'tal-Pepe'? Kemm minna l-Maltin huma ħatja li naraw lil Għawdex u lill-Għawdxin bħala tip ta' Distrett għadu lura, utli biss biex titla' ssir żibel kultant fil- U hawnhekk naraw fejn fallejna fir-Referendum. Kwistjoni li kellha tkun purament waħda ambjentali tbiddlet fi gwerra bejn il-klassijiet soċjali. Il-kaċċaturi saru s-'slavaġ' u l-konservazzjonisti saru 'tal-Pepe'. L-Għawdxin bilkemm issemmew. Qabel kollha naqbdu l-armi u nitilqu fuq kruċjata morali, ta' min jikkonsidra li din il-kwistjoni mhux waħda sempliċi tat-Tramuntana Ċċivilizzat kontra s-Slavaġ ta' Nofsinhar. Ma ninsewx li r-Referendum tad-Divorzju, vot storiku u progressiv, għadda grazzi għad-distretti ta' Nofsinhar. Dawn huma wkoll id-distretti predominantement Laburisti li permezz tagħhom tela' l-Gvern preżenti, vot li sar bl-għarfien komplut li kienu ser jidħlu ż-żwieġ bejn nies tal-istess sess u liġijiet ġodda fuq l-identita tal-ġeneru. Miniex ser ngħid li vvutaw lill-Gvern Laburista speċifikament jew esklussivament fuq dawn il-premessi, iżda l-idea ta' dawn il-liġijiet ma waqqfithomx lanqas. Għal dawn il-progressivi li vvutaw kontra l-kaċċa, ta' min jiftakar li permezz tan-Nofsinhar ta' Malta għandna wħud mill-aktar liġijiet progressivi fuq l-ugwaljanza fid-dinja. Ma ninsewx ukoll il-kampanja riċenti biex jiġi żviluppat in-Nofsinhar ta' Malta u jinbidel f''Buġibba' oħra. Qalb in-nies tan-Nofsinhar dan inħass bħala tradiment ieħor. 'Wara li ħx***u tas-Sliema u San Ġiljan, u wara Buġibba u San Pawl il-Baħar...issa ħa tfarrku hawnhekk ukoll? Ma kienx biżżejjed il- ? L-istupru ta' Wied il-Għajn mhux biżżejjed?' Għalhekk meta l-kampanja tal-'Le' daret fuq 'il-kaċċaturi slavaġ', missew punt sensittiv ħafna. Tista' tikkonsidra l-kaċċa bħala sport 'salvaġ' (jien narah hekk bla riservi), ma tistax taqbad u tarmi lill-kaċċaturi kollha bħala 'slavaġ' jew 'injuranti'. Hemm kaċċaturi intelliġenti u hemm kaċċaturi li jimxu skond il-liġi. Huwa biss li l-għemil ta' dawk il-kaċċaturi li huma la intelliġenti u lanqas tar-rispett jiġi approvat fis-skiet minn klassi politika għatxana għall-voti u l-kunsens tal-poplu. Xi ħaġa simili ġrat ukoll f'Għawdex. L-eba partit politiku qatt ma kellu l-gazz jaffaċċja r-realta Għawdxija. Minnflok ifehmu lill-Għawdxin li l-vera teżor tagħhom huwa l-istat verġni u iżolat tal-gżira tagħhom, iwegħduhom ġid u żvilupp bla rażan. Ħadd qatt ma kellu l-gazz jgħid lill-Għawdxin li hekk kif jirvinaw l-istat li qegħdin fih issa, ħadd ma jagħti każ Għawdex iktar. Miniex nippretendi li għandi t-tweġibiet għall-għelt ta' dan il-pajjiż (ħadd m'għandu fil-verita), iżda nkunu bla sinsla jekk nidfnu rasna fir-ramel...u tant ieħor jekk nxejjru s-snieter. Ħafna minn dawk li vvutaw 'Le' esprimew id-dieqa tagħhom lejn 'dawk il-povri għasafar'...iżda l-vera telliefa f'dan kollu huma aħna. Dan ir-Referendum kixef ġerħa qadima li ħadd ma ried idewwi. Mhux talli, talli l-klassi politika stagħniet fuq dik il-qasma, u minnha stagħnew iktar qabda opportunisti. Agħar minn hekk huwa s-silenzju faħxi minn dawk li suppost jafu aħjar. La l-Knisja u lanqas ix-Xandir (li t-tnejn li huma kienu predominantement kontra l-kaċċa) ma rnexxilhom jiżguraw rebħa għal-'Le'. Il-biża' mill-'oħrajn' għelbitna lkoll kemm aħna, u issa qed inħallsu l-prezz. Forsi l-iktar kumment interessanti kien tal-President tal-FKNK Joe Perici Calascione meta kkummenta hekk fuq ir-riżultat tar-Referendum: 'Ma rbaħna xejn...sempliċiment ma tlifniex.' Tassew, ma rbaħna xejn. Żammejna l-i . Fi kliem ieħor, żgurajna li l-ferita tibqa' miftuħa.
Min huma s-Slavaġ?